O‘zbekiston Respublikasi Prezidenti Shavkat Mirziyoyevning Respublika baynalmilal madaniyat markazi tashkil etilganining 25-yilligiga bagʻishlangan uchrashuvdagi nutqi

24.01.2017
Qadrli doʻstlar! 


Sizlarni va sizlarning timsolingizda koʻp millatli butun O‘zbekiston xalqini qutlugʻ sana – Respublika baynalmilal madaniyat markazi tashkil etilganining 25-yilligi bilan chin qalbimdan samimiy tabriklayman.
Ma’lumki, bizning qadimiy va saxovatli zaminimizda koʻp asrlar davomida turli millat va elat, madaniyat va din vakillari tinch-totuv yashab kelgan. Mehmondoʻstlik, ezgulik, qalb saxovati va tom ma’nodagi bagʻrikenglik bizning xalqimizga doimo xos boʻlgan va uning mentaliteti asosini tashkil etadi. 


Mustaqillik yillarida mamlakatimizda millatlararo munosabatlar rivojida yangi bosqich boshlandi. Bagʻrikenglik va insonparvarlik madaniyatini rivojlantirish, millatlararo va fuqarolararo hamjihatlik va totuvlikni mustahkamlash, yosh avlodni shu asosda, Vatanga muhabbat va sadoqat ruhida tarbiyalash O‘zbekistonda davlat siyosatining eng muhim ustuvor yoʻnalishlaridan biri etib belgilandi. Bularning barchasi hayotda oʻzining toʻliq ifodasini topdi. 


Yurtimizda hukm surayotgan doʻstlik va birdamlik muhiti – tinchlik va barqarorlik, amalga oshirilayotgan islohotlar samaradorligini oshirish, O‘zbekistonning xalqaro maydondagi obroʻ-e’tiborini yanada yuksaltirishning eng muhim omilidir. Biz barchamiz mamlakatimizning Birinchi Prezidenti Islom Abdugʻaniyevich Karimovning ana shu tom ma’nodagi bebaho boyligimizni asrab-avaylash va mustahkamlash borasidagi xizmatlarini yaxshi bilamiz va yuksak qadrlaymiz. 


Bugun mamlakatimizda 130 dan ortiq millat va elat vakillari bir oila farzandlaridek ahil va inoq yashamoqda. Ular umumiy uyimiz – O‘zbekistonimiz ravnaqi yoʻlida birlashib, barcha soha va tarmoqlarda fidokorona mehnat qilmoqda, rivojlangan bozor iqtisodiyoti va kuchli fuqarolik jamiyatiga asoslangan huquqiy demokratik davlat qurishga munosib hissa qoʻshmoqda. 


Bizning Konstitutsiyamiz va qonunlarimizda O‘zbekiston Respublikasining barcha fuqarolari millati, tili va dinidan qat’i nazar, teng huquq va erkinliklarga ega ekani mustahkamlab qoʻyilgan. Ularga oʻz milliy madaniyati, an’ana va urf-odatlarini saqlash hamda har tomonlama rivojlantirish uchun barcha imkoniyatlar yaratilgan. Mamlakatimizda 16 ta konfessiyaga mansub diniy tashkilotlar erkin faoliyat yuritmoqda. Davlat ta’lim muassasalarida oʻqitish 7 tilda olib borilmoqda. O‘zbekiston Milliy teleradiokompaniyasi oʻz koʻrsatuvlarini 12 tilda namoyish etmoqda, oʻndan ortiq tilda gazeta va jurnallar nashr etilmoqda. 


Mamlakatimizda etnik oʻziga xoslikni rivojlantirish va millatlararo munosabatlarni yanada uygʻunlashtirishda 137 ta milliy madaniy markaz yetakchi rol oʻynamoqda. Ular oʻzlarining oʻziga xos madaniyati, tili, xalq hunarmandligini rivojlantirib, turli madaniyatlarning bir-birini oʻzaro boyitishiga, har birimizda koʻp millatli yagona oila tuygʻusini mustahkamlashga salmoqli hissa qoʻshmoqda. 


Respublika baynalmilal madaniyat markazi ularning faoliyatini muvofiqlashtirib, amaliy va uslubiy yordam berayotgani alohida diqqatga sazovordir. 


Markaz mamlakatimizning barcha hududlarida oʻtkazilayotgan yorqin tadbirlari asosida madaniy va ijtimoiy hayotimizni yanada teran ma’no-mazmun bilan boyitmoqda, O‘zbekistonda yashayotgan turli millat va elat vakillari oʻrtasida doʻstlik va bagʻrikenglik munosabatlarini mustahkamlamoqda. MDH davlatlari oʻrtasida faqat O‘zbekistonda shunday tuzilma tashkil etilgani e’tiborga loyiqdir. 


Bularning barchasi mamlakatimizda millatlararo munosabatlar sohasida nodavlat tashkilotlarning noyob tizimi shakllanganidan dalolat beradi. Ushbu tashkilotlarning serqirra faoliyati mamlakatimizda tinch va farovon hayotni ta’minlash, muhim madaniy-ma’rifiy vazifalarni hal etish, shuningdek, xorijiy davlatlar bilan hamkorlikni rivojlantirishga xizmat qilmoqda. 


Hurmatli uchrashuv ishtirokchilari! 


Barchangizga ma’lumki, hozirgi vaqtda dunyoning turli mintaqalarida millatlararo va dinlararo keskinlik kuchayib bormoqda, millatchilik, diniy murosasizlik bosh koʻtarmoqda. Bu illatlar davlatni yemirib, jamiyatni parchalab, radikal guruh va oqimlar uchun mafkura bazasiga aylanmoqda. 


Ana shunday murakkab vaziyatda mamlakatimizda turli millat va dinga mansub insonlar oʻrtasida doʻstlik va hamjihatlikni yanada mustahkamlash biz uchun borgan sari muhim ahamiyat kasb etmoqda. Hech shubhasiz, bu bizning zaminimizda tinchlik va osoyishtalikning mustahkam kafolati, xalqimiz bunyodkorlik salohiyatini, uning ertangi kunga boʻlgan ishonchini oshirishning asosi boʻlib xizmat qilmoqda. 


Shu munosabat bilan Madaniyat va sport ishlari vazirligi, Xalq ta’limi, Oliy va oʻrta maxsus ta’lim vazirliklari, O‘zbekiston Badiiy akademiyasi, «Tasviriy oyina» ijodiy uyushmasi, Xotin-qizlar qoʻmitasi, «Mahalla», «Nuroniy» jamgʻarmalari, «Kamolot» yoshlar ijtimoiy harakati va boshqa koʻplab tashkilotlar, oʻylaymanki, madaniyat va ma’rifat, yoshlarni milliy va umuminsoniy qadriyatlar ruhida tarbiyalash sohasidagi ishlarni yanada kuchaytirishi zarur. Bu bugun bizning barchamiz uchun hayotiy muhim vazifadir. 


Yanada ogoh va sergak boʻlish, eng asosiy boyligimiz boʻlgan va biz haqli ravishda faxrlanadigan koʻp millatli xalqimizning birdamligi va jipsligini koʻz qorachigʻidek asrash hamda yanada mustahkamlash O‘zbekistonni oʻz Vatani, deb biladigan har bir insonning muqaddas burchidir. 


Biz faqat shu yoʻl bilan bugungi kunning barcha tahdid va xavf-xatarlariga samarali qarshi turishimiz, jamiyatimizda turli buzgʻunchi gʻoyalarga qarshi qat’iy immunitet yaratishimiz, oʻzimiz tanlagan demokratik taraqqiyot yoʻlida yanada salmoqli natijalarga erishishimiz mumkin. 


Biz oʻzimiz uchun eng muhim boʻlgan ana shu masalaga bundan buyon ham ustuvor ahamiyat qaratamiz, jumladan, milliy madaniy markazlar faoliyatini amaliy jihatdan qoʻllab-quvvatlash boʻyicha zarur barcha ishlarni bajaramiz. 


Masalan, yaqinda menga moslashtirilgan binolarda joylashgan qator markazlarning bir guruh faollari oʻzlarining mehnat sharoitlarini yaxshilashga koʻmaklashish toʻgʻrisida murojaat qildi. 


Shu munosabat bilan poytaxtimiz koʻrkiga koʻrk qoʻshib turgan, ilgari «O‘zbekengilsanoat» aksiyadorlik jamiyatiga tegishli boʻlgan Bobur koʻchasidagi binoni Respublika baynalmilal madaniyat markaziga berishni va uni Doʻstlik saroyi deb nomlashni taklif etaman. Biz mazkur binoni rekonstruksiya qilish va uning atrofini obodonlashtirishni koʻzda tutadigan tegishli hukumat qarorini qabul qilamiz. 


Ana shu binoning yonida joylashgan va mustaqillik yillarida Respublika baynalmilal madaniyat markazi oʻzining koʻplab tadbirlarini oʻtkazib kelayotgan bogʻni «Doʻstlik bogʻi» deb nomlashni taklif qilaman. 


Shu munosabat bilan Bosh vazir A.N.Aripov tegishli idoralar bilan birgalikda, bir oy muddatda mazkur bogʻ hududida O‘zbekistonda istiqomat qilayotgan barcha elu elat vakillarining oʻziga xos madaniyati, urf-odatlari va pazandachilik an’analarini namoyish etishi uchun pavilyonlar barpo qilish loyihasini ishlab chiqishi zarur. 


Toshkent shahrining Mirzo Ulugʻbek tumanida Navroʻz bayrami arafasida ochiladigan yangi bogʻ esa endi buyuk ajdodimiz Zahiriddin Muhammad Bobur nomi bilan ataladi. 


Fanlar akademiyasi institutlari bilan hamkorlikda mamlakatimizda millatlararo munosabatlarni yanada rivojlantirish va uygʻunlashtirishga bagʻishlangan ilmiy tadqiqotlar oʻtkazishni tashkil etish Respublika baynalmilal madaniyat markazining yana bir dolzarb vazifasi, deb hisoblayman. 


Agar O‘zbekistonda faoliyat koʻrsatayotgan har bir milliy madaniy markazning faollari oʻzlarining tarixiy vatanlari bilan madaniy-gumanitar sohadagi munosabatlarni yanada faol rivojlantiradigan boʻlsa, oʻylaymanki, maqsadga muvofiq boʻladi. Respublika baynalmilal madaniyat markazi biz uchun muhim boʻlgan bu masalada katta vazifani bajarishi kerak. 


Ishonamanki, yana bir taklifni sizlarning barchangiz qoʻllab-quvvatlaysiz. 


Afsuski, hozirgi vaqtda shunday tajriba shakllanganki, mamlakatimizning aksariyat aholisi turli millat va elatlar madaniyatining oʻziga xos xususiyatlari bilan bir yilda atigi ikki-uch marta, eng avvalo, Navroʻz bayrami kunlarida tanishish imkoniyatiga ega, bu albatta yetarli emas. 


Shundan kelib chiqqan holda, Respublika baynalmilal madaniyat markazi Madaniyat va sport ishlari vazirligi hamda yurtimizdagi ijodiy tashkilotlar bilan hamkorlikda keng jamoatchilikni O‘zbekistonda yashayotgan turli millat va xalqlar vakillarining betakror madaniyati, xalq hunarmandchiligi, an’ana va urf-odatlari bilan tizimli va doimiy asosda tanishtirish boʻyicha dastur ishlab chiqishi va har yili yil davomida uni amalga oshirishi ayni muddao boʻlur edi. Buning uchun ularga mamlakatimizdagi eng yaxshi konsert maydonchalari, teatr sahnalari va koʻrgazma zallarini berish kerak. 


Hech shubhasiz, bularning barchasi turli xalqlar madaniyatlarining bir-birini oʻzaro boyitishiga, bizning koʻp millatli O‘zbekistonimizning ma’naviy va madaniy hayotini yanada yorqin namoyon etishga xizmat qiladi. 


Qadrli doʻstlar! 


Biz sizlar bilan mamlakatimizda Xalq bilan muloqot va inson manfaatlari yili, deb e’lon qilingan joriy yil boshida uchrashib turganimiz chuqur ramziy ma’noga ega. 


Odamlarning dardu tashvishi, manfaatlarini oʻylab yashash, aholi uchun munosib sharoitlar yaratish, dunyodagi rivojlangan demokratik davlatlar qatoridan munosib oʻrin olishni davlat siyosatining ustuvor yoʻnalishlari etib belgilaganmiz. 


Ishonchim komil, sizlar ana shu dasturiy vazifalarni hayotga tatbiq etishda faol ishtirok etasiz. Xalqimiz sizlarning biz uchun oʻta muhim, shunchalik zarur faoliyatingizni yuksak qadrlaydi va u munosib baholanmoqda. 


Mustaqillik yillarida Respublika baynalmilal madaniyat markazi va milliy madaniy markazlarning yuzdan ortiq faollari faxriy unvonlarga sazovor boʻldi, orden va medallar bilan taqdirlandi. 


Turli millatlar vakili boʻlgan 14 nafar fuqaromiz O‘zbekiston Qahramoni degan yuksak unvon bilan mukofotlanganini alohida ta’kidlash oʻrinlidir. 


Men sizlarning koʻpchiligingizni shaxsan taniyman, aksariyatingizni televideniye, matbuotdagi chiqishlaringiz orqali bilaman va bugun boshqalarga oʻrnak boʻladigan, xalqimizning birligi va jipsligini mustahkamlashga munosib hissa qoʻshayotgan yana 20 nafardan ziyod tashabbuskor va fidoyi yurtdoshlarimizga Vatanimizning yuksak mukofotlarini topshirishdan xursandman. 


Ularning orasida Navoiy viloyati Konimex tumanidagi qoraqalpoq milliy madaniy markazi faoli Nurkul Bazarbayeva, Respublika baynalmilal madaniyat markazi direktorining oʻrinbosari Sergey Mironov, Toshkent viloyati Yangiyoʻl tumani tatar milliy madaniy markazi raisi Anisya Gataullina, Sirdaryo viloyati rus milliy madaniy markazi raisi Faina Golubsova, Xorazm viloyati qozoq milliy madaniy markazi raisi Poʻlatbek Izyumov, Jizzax viloyati koreys milliy madaniy markazi raisi Oleg Kim, Fargʻona viloyati yahudiy milliy madaniy markazi raisi Semyon Abdurahmonov, Toshkent shahridagi litva milliy madaniy markazi raisi Lidiya Dovidaytis, Samarqand viloyatidagi nemis milliy madaniy markazi raisi Natalya Kayzer, Nukus shahridagi «Slavutich» ukrain milliy madaniy markazi raisi Olga Mironets, Qashqadaryo viloyatidagi tojik milliy madaniy markazi raisi Abdurasul Ergashev kabi yurtdoshlarimiz bor. 


Shuningdek, Toshkent shahridagi «Svitanak» belorus milliy madaniy markazi raisining oʻrinbosari Nina Shubnikova, Qashqadaryo viloyatidagi arab milliy madaniy markazi raisining oʻrinbosari Niyozmuhammad Panjiyev, Buxoro viloyatidagi turk milliy madaniy markazi raisi oʻrinbosari Juma Shukurov, respublika ozarbayjon milliy madaniy markazining «Ozarbayjon qizlari» ansambli badiiy rahbari Kaykep Aliyeva, Qoraqalpogʻiston Respublikasi turkman milliy madaniy markazi faoli Arazmuxammet Abayev, Andijon viloyatidagi qirgʻiz milliy madaniy markazi faoli Umutxon Mamataliyeva, respublika arman milliy madaniy markazi faoli Georgiy Saakov va boshqalar ham davlat mukofotlari bilan taqdirlandi. Ular birgalikdagi say’-harakatlari bilan eng muhim vazifani bajarmoqda, ya’ni mamlakatimizni rivojlantirishga, uning ma’naviy va insonparvarlik asoslarini mustahkamlashga munosib hissa qoʻshmoqda. 


Endi uchrashuvimizning hayajonli qismiga oʻtish – Vatanimizning yuksak mukofotlarini topshirishga ruxsat bergaysiz. 


Hurmatli doʻstlar! 


Sizlarning barchangizni Respublika baynalmilal madaniyat markazi tashkil etilganining 25-yilligi bilan yana bir bor tabriklab, jonajon O‘zbekistonimizning barqaror taraqqiyoti va farovonligi yoʻlida begʻaraz mehnatingiz uchun oʻzimning chuqur minnatdorligimni izhor etishga ijozat bergaysiz. 


Sizlar bilan, koʻp millatli va mehnatsevar xalqimiz bilan birgalikda erkin demokratik va farovon davlat quramiz hamda koʻzlagan yuksak maqsadlarimizga albatta erishamiz. 


Sizlarning barchangizga mustahkam sogʻlik va omad, oilaviy baxt, xonadonlaringizga fayzu baraka tilayman. 


Barcha ezgu ishlarimizda Yaratganning oʻzi qoʻllasin! 


Goʻzal diyorimizda doimo tinchlik-osoyishtalik barqaror boʻlsin! 


Vatanimiz osmoni hamisha musaffo, xalqimiz omon boʻlsin! 


E’tiboringiz uchun rahmat.